फ़िल्मकार महेश भट्ट से सलमान ख़ान ने अपील की है कि वो अपनी बेटी आलिया भट्ट की तरफ़ से किसी से माफ़ी ना मांगे. दरअसल सलमान ख़ान के साथ माधुरी दीक्षित और आलिया भट्ट जैसे सितारों ने उत्तर प्रदेश सरकार द्वारा आयोजित सैफ़ई महोत्सव में हिस्सा लिया था और वहां परफॉरमेंस भी दी थी.जिसके लिए इन सभी सितारों की आलोचना हुई थी.('डेढ़ इश्क़िया' का प्रीमियर रद्द)लोगों ने कहा कि जब प्रदेश के मुज़फ़्फरनगर में दंगा पीड़ित लोग बेहद मुश्किल परिस्थितियों में राहत कैंपों में रह रहे हैं, तो ऐसे समय में सितारों का ऐसे रंगारंग समारोह में हिस्सा लेना उनकी असंवेदनशीलता दिखाता है.जिसके बाद महेश भट्ट ने अपनी बेटी के इस समारोह में हिस्सा लेने पर अफ़सोस भी जताया था. लेकिन सलमान ख़ान ने आलिया का बचाव करते हुए ट्विटर पर लिखा, "भट्ट साहब. आलिया की तरफ़ से माफ़ी मांगने की कोई ज़रूरत नहीं है. आपने उसकी परवरिश बहुत बेहतरीन तरीक़े से की है. वो बहुत मेहनती और समर्पित लड़की है और गरिमा के साथ अपने करियर में आगे बढ़ रही है."आलिया भट्ट की बड़ी बहन और महेश भट्ट की बेटी पूजा भट्ट ने भी महेश भट्ट का बचाव किया. लेकिन पूजा ने आलिया को सलाह दी कि भविष्य में इस तरह के आमंत्रण मिलने पर उन्हें और सावधान रहना चाहिए.आमिर ख़ान की फ़िल्म 'धूम-3' रिलीज़ होने से पहले सलमान ख़ान ने उसका प्रचार अपने टीवी शो बिग बॉस में बार-बार किया. चूंकि आमिर फ़िल्म के प्रमोशन के लिए किसी टीवी शो में नहीं गए थे तो सलमान ने ख़ुद ये बीड़ा संभाला और अपने दोस्त की फ़िल्म का शो में बार-बार ज़िक्र किया.अब आमिर, सलमान का ये अहसान चुका रहे हैं. वो ट्विटर और फ़ेसबुक पर सलमान ख़ान की आने वाली फ़िल्म 'जय हो' की बातें कर रहे हैं और लिख रहे हैं कि वो बेसब्री से फ़िल्म का इंतज़ार कर रहे हैं.'जय हो', 24 जनवरी को रिलीज़ हो रही है.अभिनेत्री सनी लियोनी की आने वाली फ़िल्म 'रागिनी एमएमएस-2' के लिए एक ख़ास वीडियो तैयार किया जा रहा है जिसमें सनी लियोनी, मशहूर गायक यो-यो हनी सिंह के साथ ठुमके लगाती नज़र आएंगी.दरअसल निर्माता एकता कपूर अपनी फ़िल्म के प्रमोशन के लिए कोई कोर-कसर बाक़ी नहीं छोड़ना चाहतीं.इस वजह से उन्होंने ये वीडियो तैयार करवाने का फ़ैसला किया. 'रागिनी एमएमएस-2' में सनी लियोनी की मुख्य भूमिका है. रागिनी एमएमएस-2 इसी साल मार्च में रिलीज़ हो रही है.(बीबीसी हिन्दी के 



एंड्रॉएड ऐप के लिए 



यहां क्लिक करें. आप हमें 



फ़ेसबुक और 



ट्विटर पर भी फ़ॉलो कर सकते हैं.)